b'\n_START_ARTICLE_\nHrvatski demokratski blok\n_START_PARAGRAPH_\nHrvatski demokratski blok naziv je za neformalnu koaliciju triju politi\xc4\x8dkih stranaka: Hrvatske demokratske zajednice, Hrvatske stranke i Hrvatske stranke prava, koju je u prolje\xc4\x87e 1990. inicirao dr. Franjo Tu\xc4\x91man, predsjednik HDZ-a, a prihvatili dr. Hrvoje \xc5\xa0o\xc5\xa1i\xc4\x87, predsjednik Hrvatske stranke, i Ante Parad\xc5\xbeik, uime HSP-a, koji je bio osnovan ne\xc5\xa1to ranije._NEWLINE_Dogovor je bio usmjeren protiv prevage Saveza komunista i Koalicije narodnog sporazuma na izborima te je okupio snage usmjerene na stvaranje samostalne Hrvatske, a sastojao se je u podupiranju HDZ-a na izborima 1990. i neisticanju kandidata preostale dvije stranke, koje bi se kompenziralo sudjelovanjem u vlasti nakon eventualne pobjede na izborima._NEWLINE_\xc5\xa0o\xc5\xa1i\xc4\x87u je to odgovaralo zbog slabosti njegove stranke, a tako\xc4\x91er i zbog zajedni\xc4\x8dkih svjetonazora s HDZ-om. Hrvatska stranka je nastavila podupirati HDZ i nakon izbora te je \xc4\x8dak kasnije prepustila sve svoje \xc4\x8dlanstvo u Bosni i Hercegovini HDZ-u BiH. Slijedom toga predsjednik Tu\xc4\x91man je postavio \xc5\xa0o\xc5\xa1i\xc4\x87a zastupnikom \xc5\xbdupanijskog doma 1993. godine._NEWLINE_HSP je zakasnio s osnivanjem i samim tim su mu izbori dolazili prerano, pa se je odlu\xc4\x8dio na takvu suradnju. Me\xc4\x91utim nakon izbora Tu\xc4\x91man nije uklju\xc4\x8dio HSP u vlast, kako je bilo dogovoreno, ve\xc4\x87 je npr. u Predsjedni\xc5\xa1tvo SRH postavio SDP-ovca Du\xc5\xa1ana Biland\xc5\xbei\xc4\x87a, \xc5\xa1to je smetalo HSP-u, i to je dovelo kraju suradnje._NEWLINE_HDB-u je za izbore 1990. pristupila i \xc4\x8ci\xc4\x8dkova frakcija HSS-a, tako\xc4\x91er bez osvojenih mandata.'